în SUA a apărut „Enciclopedia matematică a noţiunilor Smarandache” 

- autorul este un... jurist, matematician autodidact din România 

La prestigioasa editură americană „Educaţional Publisher Inc.” din 
oraşul Columbus, capitala statului federal Ohio, a apărut o enciclopedie 
dedicată unor „noţiuni de tip Smarandache” din matematică - cele din 
Teoria Numerelor (cei interesaţi pot accesa această lucrare valoroasă la 
următoarea adresă electronică de serviciu al lui Florentin Smarandache: 
http://www.gallup.unm.edu/~smarandache/EncyclopediaSmNotions.pdf). 

Cel care a introdus aceste noţiuni matematice care îi poartă numele, 
este vâlceanul Florentin Smarandache, născut la 10.12.1954 în Bălceşti, 
absolvent al Liceului Pedagogic din Râmnicu Vâlcea, şef de promoţie al 
Facultăţii de Ştiinţe, Secţia Informatică, a Universităţii din Craiova, acum 
profesor universitar doctor la Facultatea de Matematică şi Ştiinţe a 
Universităţii „New Mexico” din oraşul Gallup, statul federal New Mexico, din 
sud-vestul SUA, cu dublă cetăţenie, română şi americană, despre ale cărui 
realizări ştiinţifice, dar şi literare (fiind fondatorul „Paradoxismului” - o 
mişcare de avangardă creată în 1980 în România, chiar în Bălceşti, şi 
devenită internaţională, după 1990!), ziarul nostru a publicat în mod 
constant de 1 0 ani, dânsul fiind, corespondent onorific al cotidianului 
„Monitorul de Vâlcea”. 




Marius Coman 

Un jurist întors la prima sa dragoste - matematica! 



Fiind vorba despre opera unui paradoxist, autorul acestui volum 
enciclopedic de matematică, de 136 de pagini, în mod paradoxal, nu este 
un matematician de profesie, ci... jurist! 

Da, aţi citit bine, Marius Coman, născut în 25.12.1968, în Ploieşti, 
olimpic la matematică în clasele gimnaziale, deşi a urmat Liceul de 
Matematică-Fizică „Mihai Viteazul” din Ploieşti, a avut neşansa de a avea în 
liceu profesori de literatură şi de istorie cu mai mult har decât cei de 
matematică, aşa că „a schimbat macazul” (vorba ceea: „A-ntors-o, ca la... 
Ploieşti!”) şi a absolvit Facultatea de Drept a Universităţii Româno- 
Americane din Bucureşti, pe care a terminat-o în avans, pentru că reuşit să 
aplice cu succes formula „2 în 1”, promovând într-un singur an examenele 
anilor III şi IV de studiu, după care a urmat un masterat în Drept comunitar 
şi internaţional la Universitatea „Nicolae Titulescu” din Bucureşti, promovat 
cu media 9,50. 

Nu a lucrat însă ca jurist, ci ca. . . redactor de carte juridică, la o 
editură bucureşteană. Dar, pe parcurs, şi-a redescoperit pasiunea pentru 
matematică, astfel că, pentru a reveni la dragostea dintâi, a renunţat la 
programul întreg de lucru de la editură şi a devenit doar colaborator al 
acesteia. Astfel a putut să acorde matematicii o bună parte din timpul său - 
în principal „Teoriei Numerelor” şi în special numerelor prime şi 
pseudoprime. 

A publicat pe site-ul „viXra.org” (o arhivă ştiinţifică electronică) 36 de 
articole de matematică şi 61 pe site-ul „oeis.org” („On-Line Encyclopedia of 
Integer Sequences” - Enciclopedia online a şirurilor de numere întregi). 

Având experienţa unui redactor de editură, ştia cum se redactează o 
carte, astfel că a îndrăznit să scrie o primă carte cu caracter enciclopedic, 
care tratează un sector din Teoria Numerelor - cel al numerelor întregi, 
intitulată „Enciclopedia matematică a claselor de numere întregi”. Cartea i-a 
fost publicată, în limba română, în anul 2013, de către o prestigioasă 
editură ştiinţifică din SUA: „Educaţional Publisher Inc.” (Editura 
educaţională) din Columbus, Ohio. 

Apropo de Teoria Numerelor, din ce-aţi învăţat în şcoală, poate vă 
mai amintiţi că există numere reale, numere imaginare, numere complexe, 
numere întregi, numere fracţionare, numere pare, numere impare, numere 
pozitive, numere negative, numere raţionale, numere iraţionale şi vă 
întrebaţi dacă este raţional să existe o disciplină matematică numită chiar 
„Teoria Numerelor”. 

Dacă accesaţi pe viXra această carte, vă veţi cruci când veţi vedea 
câte tipuri (clase) de numere există, dintre care menţionez numai câteva, cu 
denumiri mai deosebite, ca să nu spun stranii: „numere abundente” (şi 

2 




„colosal abundente”; „extrem abundente”; „superabundente”), „amiabile” (şi 
„quasi-amiabile”), „aspirante”, „belgiene”, „briliante”, „deficiente”, „egiptene”, 
„excesive”, „extravagante”, „fericite”, „figurative”, „frugale”, „intangibile”, 
„interesante”, „logodite”, „maleabile”, „minunate”, „narcisiste”, „nefericite”, 
„neobişnuite”, „neuniforme”, „norocoase”, „ondulatorii”, „perfecte” (şi 
„aproape perfecte”; „hemiperfecte”; „hiperperfecte”; mulţi perfecte”; 
„pseudoperfecte”; „quasi-perfecte”; „se mi perfecte”; „superperfecte”), 
„persistente”, „potrivite”, „practice”, „prietenoase” (atât de prietenoase, încât 
s-au împrietenit şi cu Florentin Smarandcahe, care a introdus un nou tip: 
„perechi de numere prietenoase Smarandache”!), „primitive”, 

„rectangulare”, „regulate”, „risipitoare”, „rotunde”, „sociabile”, „solitare”, 
„sublime”, „triunghiulare”, „umile”, „uniforme” şi „numere... vampir”! 

La acestea se mai adaugă un lung şir de clase care poartă nume de 
matematicieni care încep cu aproape toate literele alfabetului (lipsesc doar 
cinci litere: I, Q, V, X şi Z). 

La numerele prime şi la cele pseudoprime mai apar 55 de clase, 
dintre care amintim pe cele cu denumiri mai deosebite de clase de numere 
prime: „numere asigurate”, „circulare”, „echilibrate”, „elitiste”, „gemene”, 
„izolate”, „plate”, „sexy”, „slabe”, „subţiri”, „tari”, „titanice” şi... „verişoare”! 

Aşa că, e clar că aţi rămas cu gura căscată şi că este nevoie de o... 
Teorie a Numerelor, chiar dacă aceasta nu ar reuşi să v-o-nchidă sau v-ar 
deschide-o şi mai mult! 

Indiferent de situaţie, să mai precizăm că celebrul matematician 
(fizician şi astronom) german Cari Friedrich Gauss (1777-1855), cu 
contribuţii fundamentale în teoria numerelor, în analiza matematică, în 
geometria diferenţială şi în statistică, supranumit „Prinţul matematicienilor” 
şi „Regele cifrelor”, a spus că „Teoria Numerelor este regina matematicii”. 

„Părintele” Teoriei Numerelor este considerat a fi matematicianul 
francez Pierre de Fermat (1601-1665). 

întâlnire pe Internet cu un... doctor în Teoria Numerelor! 

Cum nu poţi să navighezi prin Oceanul Numerelor fără să dai şi de 
„Numerele Smarandache”, juristul pasionat de Teoria Numerelor, încântat 
de câte „Noţiuni Smarandache” a întâlnit în acest domeniu, l-a abordat pe 
acesta prin Internet, cu atât mai mult cu cât teza de doctorat al lui Florentin 
Smarandache a fost chiar din Teoria Numerelor! 

Astfel, pasionatul matematician amator, care ştia că în Oceanul 
Atlantic există o mare, numită „Marea Sargasselor”, a descoperit că şi în 
Oceanul Numerelor există o mare - „Marea Noţiunilor Smarandache”, deci 
a considerat că este normal să redacteze o enciclopedie despre noţiunile 
Smarandache din Teoria Numerelor. 

în cele patru pagini ale prefeţei cărţii sale, intitulate „Enciclopedia 
matematică a noţiunilor de tip Smarandache din Teoria Numerelor, voi. 1”, 
autorul justifică necesitatea unei asemenea cărţi. în esenţă, prin această 
enciclopedie se încearcă a se aduna la un loc lucrările matematice ale lui 
Florentin Smarandache din Teoria Numerelor şi lucrările matematicienilor 
din întreaga Lume, inspirate de noţiunile Smarandache. Datorită vastităţii 
domeniului, s-a considerat că o asemenea enciclopedie nu poate încăpea 
într-un singur volum, ci în mai multe. 

Acest prim volum este structurat în şase părţi: prima cuprinde şirurile 
şi seriile tip Smarandache; a doua - funcţiile şi constantele tip 
Smarandache; a treia - conjecturi asupra noţiunilor Smarandache şi 
conjecturi asupra teoriei numerelor datorate lui Florentin Smarandache 
[conjectură = ipoteză, prezumţie - în matematică, este o afirmaţie despre 
care se crede că este adevărată, dar încă nu a fost demonstrată (exemplu 
de conjectură: „în orice triunghi, suma unghiurilor interioare este de 180°”)]; 
a patra - teoreme asupra noţiunilor Smarandache şi teoreme asupra teoriei 
numerelor datorate lui Florentin Smarandache; a cincea - criterii, formule şi 
algoritmi de calcul datorate/datoraţi lui Florentin Smarandache; a şasea - 
probleme nerezolvate cu privire la noţiunile Smarandache şi probleme 
deschise din teoria numerelor datorate lui Florentin Smarandache. 

în scurta postfaţă, intitulată „O infinitate de probleme privind Funcţia 
Smarandache”, autorul, pornind de la un articol al lui Florentin 
Smarandache, în care se combătea afirmaţia matematicianului polonez 
Waclaw Sierpinski (1882-1969) că „Dacă Omenirea ar fi veşnică, ar rezolva 
problemele nerezolvate din matematică”, afirmă că „întrucât lista şirurilor de 
numere legate de proprietăţi speciale este potenţial infinită, se poate 
construi, doar cu o singură întrebare, o infinitate de probleme nerezolvate.”. 
Volumul mai cuprinde două anexe, notate cu „A” şi „B”. 

Anexa A cuprinde lista a 20 de tipuri de numere care poartă numele 
lui Florentin Smarandache: „numere Smarandache”, „numere Smarandache 
consecutive”, „numere Smarandache-Wellin”, „numere Smarandache- 
Fibonacci”, „numere Smarandache-Radu”, „numere prietenoase 
Smarandache”, „numere prime prietenoase Smarandache”, „numere 
pseudo-Smarandache” (de primul tip şi de al doilea tip), „numere greşite 
Smarandache”, „numere neputincioase Smarandache”, „numere simple 
Smarandache”, „numere rele Smarandache”, „numere primitive 
Smarandache”, „numere Erdos-Smarandache”, “numere Goldbach- 
Smarandache”, “numere Smarandache-Vinogradov”, “numere perfecte 
Smarandache” (şi “complet perfecte Smarandache”) şi “numere 
Smarandache-Ulam”. 

Anexa B cuprinde o propunere de noi noţiuni de tip Smarandache, 
care constituie contribuţia originală a lui Marius Coman: „Divizori 

Smarandache-Coman” (DSC) şi 7 „probleme deschise” legate de aceşti 
divizori. Stabilirea acestora are la bază pasiunea lui Marius Coman pentru 
„numerele pseudoprime Fermat”, în mod special pentru „numerele 
Carmichael” şi pentru „numerele Poulet” [atenţie: Paul Poulet (1887-1946) a 
fost un matematician autodidact belgian, cu câteva contribuţii importante în 
Teoria Numerelor)!]. 

Enciclopedia se încheie cu şase pagini de bibliografie, care cuprinde 
titlurile a: 9 cărţi şi 16 articole ale lui Florentin Smarandache; 21 de cărţi şi 
88 de articole ale diverşilor autori şi coautori din întreaga Lume despre 
„noţiunile Smarandache”. 

In încheiere, mi se pare necesară o mică precizare: parcurgând 
această carte, precum şi lista articolelor lui Marius Coman, având în vedere 
şi celelalte două cărţi de matematică ale sale, sintagma „matematician 
amator”, pe care am folosit-o la un moment dat, îmî apare ca inadecvată, 
pentru că îi poate duce pe unii dintre cititori la ideea de lipsă de 
profesionalism a matematicianului, chiar dacă eu am avut în vedere sensul 
latin al adjectivului „amator”, adică sintagma înseamnă „iubitor de 
matematică”. Având în vedere că el nu a absolvit o facultate de 
matematică, mai corect ar fi să spun despre dânsul că este un 
„matematician autodidact” pasionat de Teoria Numerelor”, omologat de o 
prestigioasă editură ştiinţifică americană. 



Mircea Monu, "Monitorul de Vâlcea", nr. 3.472, din 20.01.2014. 

